Her jakter norsk politi lommetyver iført lederhosen
ARTIKKELEN ER OVER TRE ÅR GAMMEL Fire politifolk fra Vinningsgruppen Sentrum i Oslo politidistrikt reiste til München i forbindelse med Oktoberfest for noen uker siden. Men i stedet for politiskinnjakkene, iførte de seg det tradisjonelle bayerske klesplagget lederhosen, for å kunne jobbe undercover på den gigantiske gatefesten i Tyskland. Saken ble omtalt på bransjeorganet Politiforums nettside lørdag. Oktoberfest trekker årlig rundt seks millioner mennesker, og når festdeltakerne samtidig heller i seg flere millioner liter øl, gir dette særdeles gode kår for omreisende, profesjonelle lommetyver. Sett denne? Norsk politimann gikk undercover for FBI i USASammen med politi fra blant annet Sveits, Spania og Tyskland deltok norsk politi i oppdraget, som også bidrar til utveksling av kunnskap og erfaring mellom landene. – Politiet i München ba Oslo-politiet om bistand. De har sett at vi har gode resultater med vinningskriminalitet i Oslo, men også for vår egen del er det mye læring i å kunne jobbe på et så stort arrangement som dette, sier politioverbetjent Roar Kvassheim til VG. Han er leder for Vinningsgruppen Sentrum i Oslo politidistrikt. Drikker 7 millioner liter øl: Ti ting du ikke visste om OktoberfestVinningsgruppen bisto også i fjor tysk politi i forbindelse med Champions League. Men nå i høst ble altså «politiuniformen» noe uortodoks. Både mannlige og kvinnelige politibetjenter fra Oslo-politiet spanet i folkemengen iført den klassiske tyrolerdrakten. – Hvordan trivdes de norske politifolkene i lederhosen? – Det er nok ikke mange andre steder enn på nettopp Oktoberfest de kunne gått på jobb i dette og følt seg noenlunde normale. De har ikke tatt med seg denne klesmoten tilbake til Norge, for å si det slik, sier Kvassheim, som selv ikke var blant politifolkene som spradet rundt i semskete skinnbukser. – Gikk norsk politi også rundt med store ølseidler i München, for å gjøre kamuflasjen komplett? – Det vil jeg tro. Hele formålet var jo å gli naturlig inn i folkemengden. Det klarer man neppe på Oktoberfest dersom man ikke har en ølseidel i hånden. – Hva med tyrolerhatt? – Det tror jeg ikke, da ville jeg nok hørt om det. Les også: Krigshelten Bolle bedt om å gå undercover i Hells AngelsKvassheim forteller at de norske politibetjentene gikk sammen med tysk politi – også de iført lederhosen – når de opererte under den tradisjonsrike ølfestivalen. Å jobbe i team med tysk politi kom godt med under pågripelser, ikke minst for å unngå språkforvirring. Roar Kvassheim mener det er både motiverende og helt nødvending for norsk politi å samarbeide tett med sine utenlandske kolleger. – Dette er en del av den kontinuerlige oppbyggingen av det nye politisamarbeidet som må til i Europa i forbindelse med Schengen-avtalen. Stadig flere kriminelle reiser i økende grad fra land til land, og dette er ett av en rekke elementer i forbindelse med informasjons- og erfaringsutvekslingen mellom politiet i Schengen-området, sier Kvassheim til VG. – Vurderer dere å trekke kamuflasjeerfaringene fra Oktoberfest hjem til Norge, og for eksempel iføre sivile politifolk bunad på 17. mai? – Det vil vi nok. Slike metoder vurderer vi hele tiden. Det eneste problemet ved det som jeg kan se umiddelbart, er at bunader er så dyre, sier Roar Kvassheim.Politibetjenten Kristian, som ikke kan gå ut med etternavnet sitt siden han til daglig jobber som sivil politispaner i Oslo, var en av de fire politifolkene som arbeidet undercover i München i til sammen 15 av de 17 dagene Oktoberfest varte. – Det gikk mest i såkalt «behaviour profiling», altså det å skille lommetyver fra vanlige turister, sier Kristian til VG. Politimannen forteller at morgenmøtene var noe for seg selv. – Å sitte sammen med et tyvetalls trøtte tryner fra diverse land, var ganske spesielt når alle gikk i kostymene sine. Det å sitte i korte skinnbukser mens man diskuterer strategier og metoder, er ikke akkurat hverdagskost, forteller politispaneren Kristian kjøpte selv leggstrømper, skinnbukser og skjorte i Tyskland i forbindelse med oppdraget. Han betalte om lag 60 euro for utstyret – av sine egne penger. – Tysk politi hadde ikke et eget kostymelager vi kunne låne fra, så da måtte jeg jo det. – Det er kanskje mer naturlig at norsk politi betalte for dette enn at du gjorde det selv? – Det er mulig. Men det kan jo også hende jeg får bruk for drakten hvis jeg drar på Oktoberfest som turist en gang, avslutter politibetjenten.
Da norske politifolk reiste til München for å spane under Oktoberfest, lot de politiuniformen ligge igjen hjemme.